รัฐเร่งสปีดติดตั้งอีดีซี
บัญชีกลางเร่งติดอีดีซี 1.6 หมื่นเครื่อง ในเดือน ก.ย. แบงก์จับมือคืนเงินใน 1 วันถ้ารูดบัตรเดบิตขัดข้อง
16 มิ.ย. 2560

บัญชีกลางเร่งติดอีดีซี 1.6 หมื่นเครื่อง ในเดือน ก.ย. แบงก์จับมือคืนเงินใน 1 วันถ้ารูดบัตรเดบิตขัดข้องน.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางได้ประชุมหน่วยงานราชการ เพื่อสร้างความเข้าใจเกี่ยวกับหลักเกณฑ์และวิธีปฏิบัติในการรับเงินด้วยบัตรเดบิต ผ่านอุปกรณ์รับชำระเงินทางอิเล็กทรอนิกส์ (อีดีซี) ซึ่งเป็นการพัฒนาประสิทธิภาพของระบบการชำระเงินแบบอิเล็กทรอนิกส์แห่งชาติ หรืออี-เพย์เมนต์ ตามนโยบายสำคัญของรัฐบาลนอกจากนี้ กรมบัญชีกลางได้ตั้งเป้าหมายระยะสั้นไว้ว่าจะสามารถติดตั้งเครื่องอีดีซีให้กับหน่วยงานภาครัฐจำนวน 1.6 หมื่นเครื่อง ภายในเดือน ก.ย. 2560 โดยกรมได้มีหนังสือแจ้งให้ส่วนราชการทั่วประเทศดำเนินการติดตั้งเครื่องอีดีซี โดยให้พิจารณาความเหมาะสมของจำนวนอุปกรณ์ที่จะติดตั้งตามภารกิจ ซึ่งกรมจะเป็นผู้รับผิดชอบค่าธรรมเนียมแทนส่วนราชการที่ธนาคารที่วางอุปกรณ์จะเรียกเก็บ ก่อนหน้านี้กระทรวงการคลังตั้งเป้าติดตั้งเครื่องอีดีซีในหน่วยงานภาครัฐ 1.89 หมื่นแห่งทั่วประเทศภายในเดือน ก.ย.นี้นายอภิศักดิ์ ตันติวรวงศ์ รมว.คลัง กล่าวว่า ระบบอี-เพย์เมนต์เป็นโครงสร้างพื้นฐานที่สำคัญทางการเงินของประเทศ ลดต้นทุนการบริหารเงินสดของสถาบันการเงิน ทำให้เกิดความสะดวกสบาย ให้คนในประเทศเข้าถึงการบริหารทางการเงินอย่างทั่วถึง และลดการทุจริตของประเทศเพื่อจะมีการเชื่อมโยงการใช้จ่ายเงินผ่านอิเล็กทรอนิกส์กับระบบการเสียภาษีของกรมสรรพากร ทำให้หลีกเลี่ยงการจ่ายภาษีไม่ครบไม่ได้อีกต่อไปนายปรีดี ดาวฉาย ประธานสมาคมธนาคารไทย กล่าวว่า เพื่อสร้างความมั่นใจให้ประชาชนที่ใช้บัตรเดบิตในการชำระค่าสินค้าและบริการมากขึ้น หากเครื่องรูดบัตรที่ร้านค้า หรือระบบเครือข่ายธนาคารขัดข้อง ธนาคารจะคืนเงินให้ลูกค้าผู้ถือบัตรภายในวันทำรายการ หรืออย่างช้าภายในวันทำการถัดไปทั้งนี้ สมาคมธนาคารไทย ธนาคารสมาชิก ธนาคารของรัฐ และสาขาธนาคารต่างประเทศ ได้ร่วมกันกำหนดมาตรฐานระยะเวลาในการตรวจสอบรายการใช้บัตรเดบิตและการคืนเงินให้ผู้ถือบัตร โดยแต่ละธนาคารจะประกาศบนเว็บไซต์พร้อมกันวันที่ 16 มิ.ย.นี้"สมาคมเชื่อมั่นว่าการใช้จ่ายผ่านบัตรเดบิตที่มีความสะดวก ปลอดภัย และมั่นใจ จะส่งผลให้ประชาชนเปลี่ยนรูปแบบการใช้จ่ายด้วยเงินสดไปสู่บัตรอิเล็กทรอนิกส์อย่างแพร่หลาย และครอบคลุมทั่วประเทศมากยิ่งขึ้น" นายปรีดี กล่าวปัจจุบันจำนวนบัตรเดบิตทั้งระบบมีประมาณ 54-55 ล้านใบ แต่มีการใช้บัตรเดบิตเพื่อจ่ายค่าซื้อสินค้าและบริการ ณ จุดขายต่ำมาก ข้อมูลในเดือน ก.พ. 2560 มีการใช้จ่ายเฉลี่ยต่อบัตรเพียง 264 บาท/เดือน เท่านั้น ขณะเดียวกันมีร้านค้าติดตั้งเครื่องอีดีซีเพียง 6.5 หมื่นราย